b"\n_START_ARTICLE_\nJosep Antoni Grimalt i Gomila\n_START_SECTION_\nEstudis\n_START_PARAGRAPH_\nUn cop acabat el batxillerat i aprovat el preuniversitari (1955), inicia estudis de Dret a la Universitat de Barcelona i el 1960 es llicencia per la Universitat de Madrid. El 1961 es veu obligat a complir el servei militar i \xc3\xa9s destinat a Al-Aaiun (S\xc3\xa0hara Occidental). Intent\xc3\xa0 presentar-se a oposicions per a notari, per\xc3\xb2 finalment es llicenci\xc3\xa0 en filologia rom\xc3\xa0nica el 1971._NEWLINE_Encara soldat, el destinen a Las Palmas de Gran Can\xc3\xa0ria (1962), on assisteix a una representaci\xc3\xb3 en castell\xc3\xa0 de l'obra El Cardenal d'Espanya, de Henry de Montherlant, que l'impressiona vivament. A partir d'aqu\xc3\xad, i havent tingut not\xc3\xadcia de la convocat\xc3\xb2ria d'un premi Ciutat de Palma destinat a un estudi sobre l'Aplec de rondalles d'Alcover, neix en ell la idea de fer-ne un quan les circumst\xc3\xa0ncies li ho permetin.\n_START_SECTION_\nEscriptor\n_START_PARAGRAPH_\nEl 20 de gener de 1963 queda finalista al premi Gabriel Maura dels Ciutat de Palma amb la novel\xc2\xb7la breu Hist\xc3\xb2ria d'una dama i un lloro, que publica l'Editorial Moll el 1965. El mateix any Edicions 62 li encarrega la correcci\xc3\xb3 de les Obres completes de Lloren\xc3\xa7 Villalonga. Actualment t\xc3\xa9 cura de la nova edici\xc3\xb3, de la qual han aparegut tres volums publicats el 1988, el 1993 i el 1998._NEWLINE_Conven\xc3\xa7ut que la seva vocaci\xc3\xb3 vertadera s\xc3\xb3n les Lletres, Josep A. Grimalt, emp\xc3\xa8s pel poeta Miquel Bau\xc3\xa7\xc3\xa0, es torna a matricular a la universitat el 1966. Aix\xc3\xad, es llicencia en Filologia Rom\xc3\xa0nica Hisp\xc3\xa0nica amb premi extraordinari de llicenciatura (1971), amb una tesi de final de carrera titulada Els articles de la llengua col\xc2\xb7loquial de Mallorca. Tot seguit, \xc3\xa9s professor contractat a la delegaci\xc3\xb3 de Mallorca de la Universitat de Barcelona i el 1975 es doctora en Filologia Rom\xc3\xa0nica Hisp\xc3\xa0nica amb la tesi La catalogaci\xc3\xb3 de les rondalles de moss\xc3\xa8n Alcover com a introducci\xc3\xb3 a llur estudi. Poc despr\xc3\xa9s \xc3\xa9s professor adjunt de Gram\xc3\xa0tica general i Cr\xc3\xadtica liter\xc3\xa0ria per oposici\xc3\xb3 (1979), fins que el 2002 esdev\xc3\xa9 catedr\xc3\xa0tic de Filologia Catalana de la Universitat de les Illes Balears. Des del 2004 \xc3\xa9s catedr\xc3\xa0tic em\xc3\xa8rit._NEWLINE_Estudi\xc3\xb3s de les rondalles mallorquines, t\xc3\xa9 cura de l'edici\xc3\xb3 de l'Aplec de rondaies mallorquines d'En Jordi d'es Rac\xc3\xb3 d'Antoni Maria Alcover, que realitza amb la col\xc2\xb7laboraci\xc3\xb3 de Jaume Guiscafr\xc3\xa8. Ha tradu\xc3\xaft al catal\xc3\xa0 La princesa de Cl\xc3\xa8veris (1990), de Madame de La Fayette, i La guineu i el ra\xc3\xafm (1993), de Guilherme Figueiredo. Tamb\xc3\xa9 imparteix confer\xc3\xa8ncies, comunicacions i pon\xc3\xa8ncies sobre rondall\xc3\xadstica, llengua catalana i tem\xc3\xa0tica b\xc3\xadblica en la literatura, i ha estat membre del jurat de diversos premis literaris, tant de novel\xc2\xb7la com de teatre.\n_START_SECTION_\nPremsa\n_START_PARAGRAPH_\nJosep A. Grimalt col\xc2\xb7labora ass\xc3\xadduament amb articles d'investigaci\xc3\xb3 en diverses revistes especialitzades i amb articles d'opini\xc3\xb3 a la premsa general. En aquest aspecte destaca \xc2\xabM\xc3\xa9s enll\xc3\xa0 de la gram\xc3\xa0tica\xc2\xbb, s\xc3\xa8rie d'articles de comentaris ling\xc3\xbc\xc3\xadstics publicats setmanalment al Diario de Mallorca (2003-2005). D'altres revistes on ha col\xc2\xb7laborat s\xc3\xb3n Mayurqa, Felanitx, Randa, Caligrama, Fabula. Zeitschrift f\xc3\xbcr Erz\xc3\xa4hlforschung, Revista d'Etnologia de Catalunya, Pissarra, El Mirall, Cahiers de litt\xc3\xa9rature orale, Estudos de literatura oral o Llengua & Literatura._NEWLINE_D'altra banda, la seva col\xc2\xb7laboraci\xc3\xb3 en els mitjans de comunicaci\xc3\xb3 s'est\xc3\xa9n al m\xc3\xb3n de la r\xc3\xa0dio i televisi\xc3\xb3. A partir de 1980 particip\xc3\xa0 setmanalment en el programa Mallorca al vent, em\xc3\xa8s per R\xc3\xa0dio Popular de Mallorca, amb comentaris i entrevistes teatrals. Tamb\xc3\xa9 amb car\xc3\xa0cter setmanal, col\xc2\xb7labor\xc3\xa0 en l'espai de divulgaci\xc3\xb3 ling\xc3\xbc\xc3\xadstica Punt de trobada, em\xc3\xa8s en aquest cas pel centre de les Balears d'Onda Cero (2000-2001). Aix\xc3\xad mateix, realitz\xc3\xa0 diverses col\xc2\xb7laboracions en la televisi\xc3\xb3 amb el programa Lletra menuda (1986-1988) i Parlant en plata (2004-2006), tots dos emesos pel centre local de Televisi\xc3\xb3 Espanyola.\n_START_SECTION_\nDistincions\n_START_PARAGRAPH_\nArran de la seva tasca cultural, rep el Premi Bartomeu Oliver dels 31 de Desembre atorgat per l'Obra Cultural Balear (1988), el Reconeixement de m\xc3\xa8rits per l'Ajuntament de Manacor (1991) i una distinci\xc3\xb3 atorgada per la cadena COPE Mallorca (1996)._NEWLINE_\xc3\x89s membre de l'AELC."